
Nyomásos öntvény kialakításának és technológiájának hatása az öntvény minőségére

Kulcsszavak: nyomásos öntészet; lokális tömörítés; squeeze; nyomástömör
A folyamatosan fejlődő és egyre nagyobb igényekkel rendelkező autóipar számára a nyomásos öntészet az egyik olyan technológia, melynek segítségével biztosítani tudja a megfelelő mennyiségű, minőségű és vevői elvárásokat is kielégítő termékek előállítását. A relatíve jó teljesítmény, kedvező fogyasztás és magasfokú biztonság manapság elsődleges szempont az új autót vásárlók számára. A jármű össztömegét a lehető legkönnyebb alkatrészek beépítésével érik el, ezek jellemzően nyomásos öntészeti eljárással készülnek. Ezzel a technológiával könnyű, mégis nagy szilárdságú, jellemzően kis falvastagságú, méretpontos, nyomástömör öntvényeket állítanak elő.
A nyomásos öntvény szilárdsági tulajdonságait többek között a gépbeállítási paraméterek határozzák meg, melyek spektruma rendkívül széles, nem létezik egy jó beállítás, hiszen minden geometriára külön kell optimalizálni a technológiát, annak függvényében, hogy az adott öntvény milyen követelményeknek kell megfeleljen.
Nyomástömör öntvények esetében az különösen fontos, hogy az öntvényben a lehető legkisebb mértékű legyen a porozitás, gázbezáródás. A fejlett nyomáspróbázó berendezések mellett a legkisebb hibák is kiszűrhetők, ezért olyan technológiára van szükség az öntödékben, amely megoldást jelent az anyaghalmozódási helyeken is a zsugorodási üregek kialakulásának megakadályozására. Erre alkalmas a tömörítő tüske, amely az öntés harmadik fázisában lokális nyomást fejt ki az adott régióra. Az ilyen területek előzetes feltárását elősegíti az öntészeti szimuláció, amelyre számítógépes szoftverek állnak rendelkezésre és a valóságot közelítve jelzi az adott geometria öntése során fellépő problémákat, ezzel egy termék optimalizálási ideje csökkenthető.
Vizsgálom a szimulációs szoftver által jelzett és a valóságban ténylegesen megjelenő hibák közötti átfedést és eltérést. Kísérleteket végzek a lokális tömörítő tüske késleltetési idejének változtatásával, majd vizsgálom az öntvény minőségére és szerkezetére gyakorolt hatását.
TDK dolgozatomban bemutatom a végzett kísérleteket, és azok elemzését.



